Mantri barêng ngawruhi kaanane yèn wis nyata Sutamêja lan Nayauda iku kang padha ngècu ing omahe Sêtradôngsa, bangêt bungahe, dene ora nyana pisan-pisan yèn bisa anêtêpi kasaguhane ngupaya katrangan bab kècu. Wasana bisa kalêksanan akanthi ditohi wutah gêtihe. Saking kèhe gêtih kang mêtu tansah mancur-mancur ora mampêt-mampêt, mantri banjur ambruk, digotong mênyang omahe mantri pulisi kang ana ing desa Kêdhungputri kono. Mantri nulis telegram konjuk Kangjêng Bupati Bojanagara. Sajrone nulis mantri sumaput rambah ping têlu. Klambi lan jarite kabèh wis kuthah gêtih, nganti disilihi jarit dening bok mantri pulisi, pêrlu kanggo salin.